PRIENŲ RAJONO SAVIVALDYBĖS administracijos

statybos ir ekonominės plėtros skyrius

Biudžetinė įstaiga, Laisvės a. 12, LT-59126 Prienai,

tel. (8 319) 61 120, el. p. statyba@prienai.lt.

Duomenys kaupiami ir saugomi Juridinių asmenų registre, kodas 288742590

___________________________________________________________________________________________________________

Prienų rajono savivaldybės tarybai

SPRENDIMO „DĖL PRIENŲ RAJONO SAVIVALDYBĖS SUSISIEKIMO KOMUNIKACIJŲ OBJEKTŲ, KURIUOSE ATLIEKAMI STATYBOS DARBAI, PRIORITETINIŲ TREJŲ METŲ sąrašŲ patvirtinimo“ PROJEKTO AIŠKINAMASIS RAŠTAS

Sprendimo projekto tikslai:

Šiuo sprendimo projektu siekiama patvirtinti 2024–2026 m. laikotarpio Prienų rajono savivaldybės susisiekimo komunikacijų objektų, kuriuose atliekami statybos, rekonstravimo, kapitalinio remonto darbai ir su šiais darbais susijusios inžinerinės paslaugos, prioritetinį trejų metų sąrašą ir Prienų rajono savivaldybės susisiekimo komunikacijų objektų, kuriuose atliekami paprastojo remonto darbai (apimtis ne mažesnė nei 1000 m²) ir su šiais darbais susijusios inžinerinės paslaugos, prioritetinį trejų metų sąrašą (toliau – Prioritetiniai objektų sąrašai).

Uždaviniai:

Patvirtinus Prioritetinius objektų sąrašus bus užtikrintas aiškus ir skaidrus Prienų rajono savivaldybės vietinės reikšmės kelių ir gatvių statybos, rekonstravimo ar remonto eiliškumas. Šiam tikslui bus naudojamos Lietuvos automobilių kelių direkcijos, Europos Sąjungos fondų ir Prienų rajono savivaldybės biudžeto lėšos.

Siūlomos teisinio reguliavimo nuostatos:

Sprendimo projektas parengtas vadovaujantis Prienų rajono savivaldybės tarybos 2022 m. kovo 24 d. sprendimu Nr. T3-91 patvirtinto Kelių priežiūros ir plėtros programos finansavimo lėšų paskirstymo ir naudojimo Prienų rajono savivaldybės susisiekimo infrastruktūros objektams finansuoti tvarkos aprašo (toliau – Aprašas) 9 ir 14 punktais, Prienų rajono administracijos direktoriaus 2022 m. gruodžio 20 d. įsakymu Nr. A3-1165 „Dėl Kelių priežiūros ir plėtros programos lėšų, skirtų Prienų rajono savivaldybės vietinės reikšmės keliams (gatvėms) tiesti, taisyti (remontuoti), rekonstruoti, prižiūrėti, saugaus eismo sąlygoms užtikrinti, darnaus judumo priemonėms diegti, šiems keliams inventorizuoti, paskirstymo komisijos sudarymo ir jos darbo reglamento patvirtinimo“ patvirtintu komisijos darbo reglamentu.

Laukiami rezultatai:

Prienų rajono savivaldybės tarybai priėmus sprendimą bus tęsiami ir naujai pradedami įgyvendinti Prioritetiniuose objektų sąrašuose numatyti projektai.

Lėšų poreikis ir šaltiniai:

Prienų rajono savivaldybės Prioritetiniuose objektų sąrašuose numatyti objektai bus finansuojami Lietuvos automobilių kelių direkcijos, Savivaldybės biudžeto lėšomis. Savivaldybės biudžeto lėšos taip pat bus naudojamos darbams ar paslaugoms, kurie yra netinkami finansuoti iš kitų finansavimo šaltinių, apmokėti.

Kiti sprendimui priimti reikalingi pagrindimai, skaičiavimai ar paaiškinimai:

Prioritetiniai objektų sąrašai sudaryti atsižvelgiant į Aprašo 3 skyriuje išdėstytą metodiką ir pateiktus objektų vertinimo kriterijus. Norint objektyviai įvertinti objektus, buvo organizuojamas komisijos išvažiuojamieji posėdžiai, kurių metu apžiūrėti objektai. Taip pat kiekvienas objektas buvo apžiūrėtas REGIA žemėlapyje (analizuota jo vieta seniūnijos teritorijoje, su kokiais kitais susisiekimo objektais jungiasi, į kur jis veda), atsakingai vertinta susisiekimo infrastruktūros būklė.

Atsižvelgiant į visus vertinimo kriterijus parengtuose Prioritetiniuose objektų sąrašuose nurodytas objekto pavadinimas ir preliminarus jo remontuojamo ruožo ilgis. Pažymėta pastaba, kad visos lėšos, sutaupytos atlikus viešųjų pirkimų procedūras ir statybos darbus, pagal poreikį skiriamos einamaisiais metais numatytiems projektams. Jei einamųjų metų projektams papildomo lėšų poreikio nėra, sutaupytomis lėšomis pradedami įgyvendinti kitais metais numatyti projektai. Sudarytuose 2024–2026 metų Prioritetiniuose objektų sąrašuose objektai yra surašyti prioriteto tvarka pagal surinktą vertinimo kriterijų balų skaičių.

Jeigu įgyvendinant projektus pritrūksta einamųjų metų lėšų, ateinančiais metais yra užbaigiami pradėti projektai ir pereinama prie kitų (pagal sudarytą sąrašą) projektų.

Lyginamasis variantas:

Nepridedamas.

Skyriaus vedėjas	Tomas Žvirblys